בינה מלאכותית בחינוך

בינה מלאכותית בחינוך היא השימוש בכלים של בינה מלאכותית בחינוך ילדים ומבוגרים. כלים של בינה מלאכותית משמשים בחינוך לשם עיצוב למידה מותאמת אישית, הערכה ומשוב, פיתוח מיומנויות ומטרות נוספות. עם זאת, השימוש בכלים אלה מעלה אתגרים שיש להתמודד עימם כמו שאלות של אתיקה, הכשרה והצורך בקשר אישי.

== למידה מותאמת אישית ==
למידה מותאמת אישית נחשבת לתחום בו לבינה מלאכותית יש את פוטנציאל התועלת הגדול ביותר.<ref name=":1" /> מערכות למידה חכמות , למשל, מדמות עבור הלומד עבודה מול מורה פרטי. המערכות מקבלות החלטות ביחס לנתיב הלמידה של הלומד, התוכן שיש להציג לו ורמת התמיכה שיש לתת לו.<ref name=":0"></ref> מערכות כאלה יכולות ללמד את תוכן הקורס, לאבחן את חוזקותיו וחולשותיו של הסטודנט, לספק משוב אוטומטי, ולהציע חומרי לימוד מותאמים אישית.<ref name=":1" /> למרות הפוטנציאל הטמון בהם, האפקטיביות של מערכות כאלה עדיין אינה ברורה.<ref name=":0" /><ref name=":1"></ref>

== הערכה ומשוב ==
כלים של בינה מלאכותית יכולים להעריך ולתת ציונים לעבודות כתובות, הם יכולים גם לתת משוב ביניים לסטודנטים.<ref name=":0" /> הם עושים זאת ברמת דיוק גבוהה וביעילות רבה. עם זאת, בשל תהליך האימון הנדרש לשם כך, מומלץ להשתמש בכלים אלה בעיקר בקורסים מרובי משתתפים<ref name=":0" /> או בקורסים בהם נצברו מטלות מרובות שעברו ציינון ידני שיכולות לשמש כמסד נתונים לאימון המערכת.<ref name=":1" /> למרות שקיימים כלים אוטומטיים לבדיקת טקסט במבחנים ועבודות, נראה שכלים אלה אינם מתאימים לכל צורות הכתיבה.<ref name=":1" />

מעבר לבדיקה של ידע, נכון לשנת 2024, אין מספיק מחקרים המצביעים על יכולתם של כלי AI להעריך את רמת ההבנה של הסטודנטים, את רמת המעורבות שלהם או את היושרה האקדמית שלהם.<ref name=":1" />

== ביצוע מטלות ופיתוח מיומנויות ==
כלי AI יכולים לסייע ללומדים לבצע מטלות לימודיות שונות ולפתח מיומנויות אקדמיות ומקצועיות. בהוראת אנגלית, צ'אטבוטים יכולים לסייע לפיתוח כישורי דיבור (אינטונציה, לחץ ושטף), אולי חלקית בשל הפחתה של חרדה.<ref name=":1" /> בתחומי הרפואה, סיעוד ורפואת שיניים, צ'אטבוטים יכולים לסייע בהדמיה של טיפול.<ref name=":1" /> קיימים גם כלים לסיוע באבחון מחלות וקביעת פרוגנוזה.<ref name=":1" />

כלי AI מאפשרים גם להשתמש בסימולציות המשלבות סוכן תוכנה במקצועות כמו הנדסה, רפואה וחינוך. במקרים כאלה, הסימולציה מחקה את סביבת העבודה ודורשת מהלומד להדגים טכניקות, תהליכים, קבלת החלטות וחשיבה ביקורתית. מחקר מטא אנליזה מצא שסימולציות ממוחשבות ששילבו סוכן תוכנה נקשרו לתפוקות למידה טובות יותר בהשוואה לסימולציות ממוחשבות שלא שילבו סוכן תוכנה.<ref></ref>

== תמיכה ==
כלי בינה מלאכותית יכולים לתמוך בסטודנטים במספר דרכים. הם יכולים לייעץ לסטודנטים מה ללמוד, או באיזה מסלול מקצועי להמשיך לאחר הלימודים.<ref name=":0" /><ref name=":1" />

עוזרים וירטואליים יכולים לסייע לשיפור הנגישות לסטודנטים בעלי מוגבלות בראייה או בשמיעה. הם יכולים גם לזהות סימנים של חרדה או דיכאון בקרב סטודנטים.<ref name=":1" />

== ניבוי ==
אפשר להשתמש בכלים של בינה מלאכותית גם לצורך ניבוי. פרופילים של סטודנטים הכוללים מאפיינים דמוגרפיים, אישיותיים, הישגים לימודיים ומוסדיים מאפשרים לנבא את סיכויי הקבלה או הנשירה שלהם.<ref name=":0" /><ref name=":1" /> את הפרופילים ניתן לבצע ברמת המוסד, המחלקה או הקורס. זיהוי מוקדם שכזה יכול לסייע לקבלת החלטות או מתן תמיכה. כלי AI מנבאים היטב את סיכויי ההצלחה של הסטודנט, בשלב הקבלה ללימודים,<ref name=":0" /><ref name=":1" /> אך ייתכן שהם פחות יעילים בזיהוי נשירה.<ref name=":1" />

== אדמיניסטרציה ==
כלי AI יכולים גם לסייע לניהול השוטף של מערכות חינוך. הם יכולים לעזור בשיבוץ סטודנטים לקורסים ולמנחים,<ref name=":1" /> ובבדיקת נוכחות בשיעורים בעזרת זיהוי פנים.<ref name=":1" />

כלי בינה מלאכותית יכולים להעריך את ביצועי המרצים, בעזרת ניתוח של משובי סטודנטים.<ref name=":0" /> הם יכולים גם לנבא את שביעות רצונם של סטודנטים ב־MOOCs על סמך מאפייני הקורס.<ref name=":1" />

== אתגרים ==
ישנם מספר אתגרים בשימוש בכלי AI במסגרות חינוכיות.
* אתיקה - בתחום המוסר עולים כמה קשיים. האיזון בין למידה אנושית ללמידה בסיוע מכונה, דורש שיקול דעת בשילוב של כלי AI בלמידה. יש שאלות אתיות ביחס לשימוש של אנשי רפואה בכלי AI לשם אבחון וקביעת פרוגנוזה. קיימות גם שאלות ביחס לאיסוף המידע מהלומדים.<ref name=":1" /> אתגרים נוספים מתייחסים להוגנות, אחריותיות, שקיפות ואתיקה כללית.<ref></ref>
* אוריינות AI - מעבר לשימוש בכלי AI במהלך הלימודים, על הלומדים להיות מודעים לבעיות הקשורות בשימוש בכלים אלה. בעיות כמו רמת המהימנות והדיוק של כלי ה־AI, ובעיות נוספות.<ref name=":2"></ref> מומלץ שהפן האתי של אוריינות AI יוטמע בתוך תוכנית הלימודים, ולא רק השימוש בכלים.<ref name=":1" />
* פערים חברתיים - כלי AI דורשים משאבים, לכן יש לוודא שהשימוש בכלי AI לא יגביר פערים סוציואקונומיים.<ref name=":1" />
* הכשרת המורים - אנשי החינוך צריכים לרכוש כלים חדשים כדי להשתמש באופן אפקטיבי בכלי AI בהוראה. בקרב המורים יכול לעלות חשש מפני שינוי וכן חשש לאבד את מקום העבודה.<ref name=":1" /> החשש מפני שינוי יפגע בנכונות לרכוש כלים חדשים, אך החשש להיות לא רלוונטיים יכול לעודד אותה. תהליך ההכשרה השל המורים צריך להיות מתמשך ולעסוק גם ביכולות ובשימושים של כלי AI, וגם בדרכים האופטימליות לשלב אותם בהוראה.<ref name=":2" />
* קשר אישי - שימוש בכלי AI כמו צ'אטבוטים יכול לשפר את התאמת הלמידה עבור התלמיד, אך הוא מעלה אתגר של היעדר תמיכה רגשית והדרכה.<ref name=":2" />

== ראו גם ==
* אוריינות AI

== קישורים חיצוניים ==
*[https://morai.mindcet.org/ השיעור כן יכין את עצמו], באתר MORAi של מט"ח
*[https://pop.education.gov.il/tchumey_daat/communication/high-school/communication-instruction-high-school/artificial-intelligence/ בינה מלאכותית], בפורטל עובדי הוראה | מרחב פדגוגי, משרד החינוך
*[https://pop.education.gov.il/sherutey-tiksuv-bachinuch/creative-artificial-intelligence/ בינה מלאכותית יוצרת, בפורטל עובדי הוראה] | מרחב פדגוגי, משרד החינוך
*[https://www.edrf.org.il/wp-content/uploads/%D7%A9%D7%99%D7%9C%D7%95%D7%91-%D7%91%D7%99%D7%A0%D7%94-%D7%9E%D7%9C%D7%90%D7%9B%D7%95%D7%AA%D7%99%D7%AA-%D7%91%D7%9E%D7%95%D7%A1%D7%93%D7%95%D7%AA-%D7%9C%D7%94%D7%A9%D7%9B%D7%9C%D7%94-%D7%92%D7%91%D7%95%D7%94%D7%94.pdf שילוב בינה מלאכותית במוסדות להשכלה הגבוהה], מרכז אדמונד דה רוטשילד, יוני 2023
*
*[https://www.gordon.ac.il/Uploads/contentpage_Link/contentpage_Link54230112023110725.pdf מפת דרכים לשימוש ביישומי בינה מלאכותית יוצרת בהוראה ובלמידה], האקדמית גורדון, נובמבר 2023
*

== הערות שוליים ==

קטגוריה:בינה מלאכותית
קטגוריה:טכנולוגיות למידה